Predlog IZVEDBENI SKLEP SVETA o dovoljenju Romuniji, da še naprej uporablja posebni ukrep z odstopanjem od člena 193 Direktive 2006/112/ES o skupnem sistemu davka na dodano vrednost /* COM/2013/0585 final - 2013/0284 (NLE) */





OBRAZLOŽITVENI MEMORANDUM 1. OZADJE PREDLOGA V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja davka ali za preprečevanje nekaterih vrst davčnih utaj ali izogibanja davkom. Z dopisom, ki ga je Komisija evidentirala 13. marca 2013, je Romunija vložila zahtevo za podaljšanje odstopanja od člena 193 direktive o DDV, da se uvede uporaba obrnjene davčne obveznosti za les in lesne proizvode. V skladu s členom 395(2) direktive o DDV je Komisija z dopisom z dne 17. junija 2013 obvestila druge države članice o zahtevi Romunije. Komisija je z dopisom z dne 18. junija 2013 Romunijo obvestila, da ima vse informacije, potrebne za presojo zahteve. Splošno ozadje Kot splošno pravilo člen 193 direktive o DDV določa, da je davčni zavezanec, ki dobavlja blago ali storitve, običajno zavezan k plačilu davka na dodano vrednost (DDV). Leta 2009 je romunska vlada vložila zahtevo za odstopanje na podlagi člena 395 direktive o DDV za uvedbo postopka obrnjene davčne obveznosti, pri čemer je davčni zavezanec, ki se mu dobavlja blago ali storitve, dolžan plačati DDV v naslednjih primerih: – dobava blaga in zagotavljanje storitev davčnih zavezancev v postopku insolventnosti, razen trgovcev na drobno; – dobava lesnih proizvodov davčnih zavezancev, zlasti neposekanega lesa, zaobljenega ali razpokanega lesa za obdelavo, lesa za kurjavo, lesnih proizvodov in tramov ali iverk in lesa v surovem stanju, predelanega ali polpredelanega lesa. Zahtevo je odobril Svet, s čimer je Romunija dobila dovoljenje za uporabo obrnjene davčne obveznosti za zgoraj navedene dobave do 31. decembra 2013. Zdaj je Romunija vložila zahtevo za podaljšanje odstopanja glede uporabe obrnjene davčne obveznosti za dobavo lesnih proizvodov. Vendar pa Romunija ni zahtevala podaljšanja odstopanja v zvezi z insolventnimi podjetji. Gozdarski sektor v Romuniji sestavlja veliko malih preprodajalcev in posrednikov, ki jih davčna služba zelo težko nadzoruje. Njihovi odjemalci so pogosto večja, dobro uveljavljena podjetja, ki jih je zato lažje nadzorovati. Ta vrsta sektorja je torej zelo podobna tistim, ki jih zajema člen 199 direktive o DDV in za katere se je obrnjena davčna obveznost izkazala kot učinkovit instrument, brez negativnega vpliva na goljufije v maloprodajnem sektorju ali goljufije v drugih državah članicah ali sektorjih. Glede na podatke, ki jih je predložila romunska vlada, se zdi podaljšanje veljavnosti odstopanja upravičeno. Podaljšanje je treba časovno omejiti, da se lahko oceni veljavnost pogojev, na katerih temelji. Zato se predlaga, da se zahteva odobri do 31. decembra 2016 in da romunska vlada predloži poročilo, ki vsebuje pregled učinkovitosti ukrepa in oceno tveganja goljufij v lesnem sektorju, če bi se načrtovalo dodatno podaljšanje odstopanja po navedenem roku. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Posvetovanje z zainteresiranimi stranmi Ni relevantno. Zbiranje in uporaba izvedenskih mnenj Zunanje izvedensko mnenje ni bilo potrebno. Ocena učinka Predlog predvideva nadaljevanje ukrepa, katerega cilj je preprečiti davčno utajo ali izogibanje plačila DDV in ima zato možen pozitiven vpliv na gospodarstvo. Vpliv bo zaradi specifičnega in majhnega področja uporabe odstopanja omejen. 3. PRAVNI ELEMENTI PREDLOGA Povzetek predlaganih ukrepov Dovoljenje Romuniji za nadaljnjo uporabo ukrepa, ki odstopa od Direktive 2006/112/ES, glede uporabe mehanizma obrnjene davčne obveznosti za dobavo lesnih proizvodov. Pravna podlaga Člen 395 direktive o DDV 2006/112/ES z dne 28. novembra 2006 o skupnem sistemu davka na dodano vrednost. Načelo subsidiarnosti Predlog je v izključni pristojnosti Unije. Načelo subsidiarnosti se zato ne uporablja. Načelo sorazmernosti Predlog je skladen z načelom sorazmernosti iz naslednjih razlogov: Ta sklep se nanaša na dovoljenje, izdano eni državi članici na njeno zahtevo, in ne pomeni nobene obveznosti. Zaradi omejenega področja uporabe odstopanja je posebni ukrep sorazmeren z želenim ciljem. Izbira instrumentov Predlagani instrumenti: drugo. Druga sredstva ne bi bila ustrezna iz naslednjih razlogov: V skladu s členom 395 Direktive 2006/112/ES z dne 28. novembra 2006 o skupnem sistemu davka na dodano vrednost je odstopanje od skupnih pravil o DDV mogoče le na podlagi soglasne odobritve Sveta na predlog Komisije. Sklep Sveta je edini ustrezni instrument, saj se lahko naslovi na posamezno državo članico. 4. PRORAČUNSKE POSLEDICE Predlog ne vpliva na proračun Unije. 5. NEOBVEZNI ELEMENTI Predlog vključuje določbo o prenehanju veljavnosti. 2013/0284 (NLE) Predlog IZVEDBENI SKLEP SVETA o dovoljenju Romuniji, da še naprej uporablja posebni ukrep z odstopanjem od člena 193 Direktive 2006/112/ES o skupnem sistemu davka na dodano vrednost SVET EVROPSKE UNIJE JE – ob upoštevanju Pogodbe o delovanju Evropske unije, ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost, zlasti člena 395(1) Direktive, ob upoštevanju predloga Evropske komisije, ob upoštevanju naslednjega: (1) Romunija je v dopisu, ki ga je Komisija evidentirala 13. marca 2013, zahtevala dovoljenje za podaljšanje uporabe posebnega ukrepa z odstopanjem od člena 193 Direktive 2006/112/ES v zvezi z dobavo lesnih proizvodov. (2) V skladu z drugim pododstavkom člena 395(2) Direktive 2006/112/ES je Komisija z dopisom z dne 17. junija 2013 o zahtevi Romunije obvestila druge države članice. Z dopisom z dne 18. junija 2013 je Komisija uradno obvestila Romunijo, da ima vse informacije, potrebne za presojo zahteve. (3) Člen 193 Direktive 2006/112/ES določa, da je davčni zavezanec, ki dobavlja blago ali storitve, po splošnem pravilu zavezan k plačilu davka na dodano vrednost (DDV) davčnim organom. (4) Sklep Sveta 2010/583/EU z dne 27. septembra 2010 Romuniji dovoljuje uvedbo ukrepa odstopanja v skladu s členom 395 Direktive 2006/112/ES, da kot osebo, ki je zavezana k plačilu DDV na dobavo lesnih proizvodov, določi prejemnika storitve. (5) Pred predhodnim dovoljenjem za uporabo obrnjene davčne obveznosti za dobavo lesa je imela Romunija težave na trgu lesa zaradi narave trga in poslovanja. V tem sektorju je veliko majhnih podjetij, ki jih romunski organi težko nadzirajo. Določitev prejemnika storitve kot osebe, ki je zavezana k plačilu DDV, je po navedbah romunskih oblasti preprečila davčne utaje in izogibanje plačilu davkov v tem sektorju in ostaja utemeljena. (6) Ukrep je sorazmeren z zastavljenim ciljem, ker ni namenjen splošni uporabi, ampak samo za zelo specifične postopke v sektorju, ki povzroča resne težave v zvezi z izogibanjem davkom ali davčnimi utajami. (7) Po mnenju Komisije ukrep ne bi smel negativno vplivati na goljufije na maloprodajni ravni ali v drugih sektorjih ali državah članicah. (8) Zato bi dovolitev te izjeme morala biti časovno omejena, in sicer do 31. decembra 2016. (9) Če Romunija zahteva podaljšanje ukrepa po letu 2016, je treba Komisiji najkasneje 1. aprila 2016 predložiti poročilo, skupaj z zahtevo za podaljšanje. Na podlagi izkušenj, pridobljenih do tega datuma, se oceni, ali je izjema še naprej upravičena ali ne. (10) Odstopanje nima negativnega vpliva na lastna sredstva Unije, pridobljena od davka na dodano vrednost – SPREJEL NASLEDNJI SKLEP: Člen 1 Z odstopanjem od člena 193 Direktive 2006/112/ES se Romuniji dovoli izjema, da kot osebe, zavezane k plačilu davka, do 31. decembra 2016 določa davčne zavezance, katerim se dobavljajo blago ali storitve iz člena 2 tega sklepa. Člen 2 Odstopanje iz člena 1 velja za dobavo lesnih proizvodov davčnih zavezancev, vključno z neposekanim lesom, zaobljenim ali razpokanim lesom za obdelavo, lesom za kurjavo, lesnimi proizvodi in tramovi ali iverkami ter lesom v surovem stanju, predelanim ali polpredelanim lesom. Člen 3 Vsaka zahteva za podaljšanje odstopanja, ki je določeno v tem sklepu, se predloži Komisiji najpozneje do 1. aprila 2016 in se ji priloži poročilo, ki vključuje oceno učinkovitosti ukrepa in oceno tveganja goljufij v lesnem sektorju. Člen 4 Ta sklep je naslovljen na Republiko Romunijo. V Bruslju, Za Svet Predsednik